Številka: 900-237/2011-4

Datum: 17. 11. 2011

**Z A P I S N I K**

7. redne seje Sveta Četrtne skupnosti Rožnik MOL, ki je bila v sredo, 16. 11. 2011 ob 18,00 uri v prostorih Službe za lokalno samoupravo, MU, MOL, Viška cesta 38, Ljubljana.

Sejo je na podlagi 58. člena Statuta Mestne občine Ljubljana, sklical in vodil predsednik Sveta Četrtne skupnosti Rožnik, MOL gospod Anton Gunde (v nadaljevanju: predsedujoči).

NAVZOČI ČLANI SVETA: Tatjana Burnik, Gregor Ciglar, Dušan Fatur, Anton Gunde, Selma Halilović, Borut Knez, Daniel Kušer, Saša Novak, Tomaž Šemrov, Vesna Škerl in Jožica Vrhunc.

ODSOTNI ČLANI SVETA: Tomaž Čučnik, Ana Iskra, Rastko Korošec in Živa Vidmar.

OSTALI NAVZOČI: Lana Šimenc, Gašper Žemva, Luka Gabršček predstavniki Ljubljanske kolesarske mreže, Špela Šivavec in Edita Vreg, javni uslužbenki SLS, MU, MOL.

Na začetku seje je predsedujoči ugotovil, da je od 15 članov sveta prisotnih 11 članov, kar pomeni, da je bil svet sklepčen in je lahko začel z delom.

**Seja se ni snemala.**

Seja je bila sklicana z naslednjim

**DNEVNIM REDOM:**

1. **Ljubljanska kolesarska mreža – kolesarska problematika v Ljubljani.**
2. **Pregled in potrditev zapisnika 6. seje Sveta Četrtne skupnosti Rožnik, MOL.**
3. **Oblikovanje sklepa o izplačilu sejnin za predsednika in člane sveta ČS Rožnik.**
4. **Pobude in predlogi članov sveta Četrtne skupnosti Rožnik.**
5. **Razno**

Navzočih je bilo 11 članov sveta.

Opredeljenih je bilo 11 članov sveta.

Za predlagani dnevni red je glasovalo 11 članov sveta.

**Dnevni red je bil sprejet.**

**AD 1**

**LJUBLJANSKA KOLESARSKA MREŽA – KOLESARSKA PROBLEMATIKA V LJUBLJANI**

Predsedujoči je pozdravil prisotne in povedal, da smo k obravnavi te točke dnevnega reda povabili predstavnike Ljubljanske kolesarske mreže, da predstavijo svoj načrt reševanja kolesarske problematike v Ljubljani.

Gašper Žemva se je zahvalil za povabilo in povedal, da se je Ljubljanska kolesarska mreža organizirala zaradi tega, ker so prepričani, da ima mesto Ljubljana idealne razmere za razvoj kolesarjenja in razbremenitev avtomobilskega prometa. Od mestnega centra do obvoznice je samo pet kilometrov, teren je pretežno ravninski. Ljubljana se duši v prometu in kolesarji so ena izmed alternativ za izboljšanje življenjskih razmer.

Luka Gabršček je povedal, da želi Ljubljanska kolesarska mreža ponuditi več različnih možnosti za prevoz, da bi vsak lahko našel zase idealno možnost prevoza. Nesmiselno je, da se ljudje v še ne kilometer oddaljeno trgovino vozijo z avtomobilom, ko pa bi to pot brez težav premagali s kolesom.

Zato so člani kolesarske mreže v grafičnem gradivu, ki so ga razdelili navzočim, predlagali, da se na večini pozidanega območja ČS uvede cona 30 km/h ter kolesarske steze uvede na cestah, po katerih se odvija javni avtobusni promet in večina motornega prometa. Niso pa podali predloga, oziroma ne razlikujejo kolesarskih stez, namenjenih rekreaciji od onih za prevoz na delovno mesto, kar je zelo značilno za to območje. Predlagajo tudi postavitev nekaj novih otokov za mestna kolesa.

Predsedujoči je povedal, da Četrtna skupnost Rožnik v določeni meri podpira prizadevanja Ljubljanske kolesarske mreže. Opozoril pa je na dejstvo, da je ČS še danes obremenjena z dediščino bivše občine Vič-Rudnik, ki je izvajala ceste brez ali samo z enostranskim pločnikom, kar je ob sedanjemu prometu neprilagojenih cestnih profilih brez možnosti širitve skoraj nevzdržno. Zato bi bilo neustrezno na te glavne prometnice, ki zaradi slabe povezave na Tržaško cesto prevzemajo celo promet z AC priključkov, uvajati kolesarske steze in diskriminirati večinske uporabnike, torej pešce kot najbolj ogrožene in javni ter osebni promet, ki ga kolesarji ne morejo bistveno razbremeniti pač pa ga lahko samo zgostijo in ogrozijo sebe in druge.

Večina ČS ima ortogonalen sistem ulic, torej tudi vzporednice glavnim cestam tega območja kot so Večna pot (vzporedno potekajoča Kolesarska steza), kombinacija Škrabčeve s Cesto na Brdo kot centralne osi z odcepi na območju Brda ter Viške ceste in Ceste Dolomitskega odreda kot neke vrste obvoznice v smeri proti Dobrovi, ki upamo, da bo po rekonstrukciji dobila obojestranski pločnik in kolesarsko stezo. Enak profil je zamišljen tudi na rekonstruiranem delu Brdnikove ceste in Cesti za Brdom. ČS je imela v tem smislu že razgovore s pristojnim oddelkom in uvedbo cone 30 km/h ob teh vpadnicah in v teh conah bi morale potekati kolesarske steze. Otoki za kolesa pa bi morali biti postavljeni izven območja individualne gradnje, kjer so nesmiselni, pač pa ob predelih gostejše pozidave in večje koncentracije ljudi, na primer v podnožju Brda in Grbe, ki imajo slabše pogoje shranjevanja koles kot predeli z redkejšo pozidavo. Člani kolesarske mreže bi v omrežju teh ulic našli prometno enako efektne smeri, vendar bistveno manj konfliktne prečne profile vozišč.

G. Dušan Fatur je povedal, da je eden izmed dveh kolesarjev v naselju 35 hiš in da je potrebno dobro vedeti, kdo so tisti, ki se vozijo s kolesom in kam se vozijo, kakšne so njihove potrebe in kaj je potrebno storiti. Taka analiza bi bila potrebna.

Predsedujoči je še pripomnil, da je kolesarjenje po Poti spominov sicer prepovedano, da pa je to vsakodnevna praksa, večinoma brez konfliktna praksa. Zato bi bilo pa smiselno kritično pregledati odseke poti, kjer bi bilo smotrno dovoliti vožnjo s kolesom, morda tudi ob ustrezni razširitvi. Brez dvoma sta pešec in kolesar bolj kompatibilna kot avtobusi in kolesarji na cestah na robu zmogljivosti.

Predstavnikom LMK se je zahvalil za udeležbo na seji in prešel na naslednjo točko dnevnega reda.

**AD 2**

**PPREGLED IN POTRDITEV ZAPISNIKA 6. REDNE SEJE SVETA ČETRTNE SKUPNOSTI ROŽNIK, MOL**

Razprave o predlogu zapisnika ni bilo, zato je predsedujoči dal na glasovanje naslednji:

**Predlog SKLEPA št.: 1/7:**

**Svet Četrtne skupnosti Rožnik, Mestne občine Ljubljana, potrdi zapisnik 6. redne seje Sveta Četrtne skupnosti Rožnik, MOL.**

Navzočih je bilo 11 članov sveta.

Opredeljenih je bilo 11 članov sveta.

Za predlagani sklep je glasovalo 11 članov sveta.

**Sklep 1/7 je bil sprejet.**

**AD 3**

**OBLIKOVANJE SKLEPA O IZPLAČILU SEJNIN ZA PREDSEDNIKA IN ČLANE SVETA ČS ROŽNIK**

Predsedujoči je prisotne seznanil, da je potrebno sprejeti sklep, ki bo skupaj s tabelo o prisotnosti na sklepčnih sejah, osnova za izplačilo sejnin za leto 2011.

Na glasovanje je dal naslednji;

**Predlog SKLEPA št.: 2/7:**

**Svet Četrtne skupnosti Rožnik, Mestne občine Ljubljana, bo na podlagi 12. člena Odloka o financiranju četrtnih skupnosti v Mestni občini Ljubljana (Uradni list RS, št. 92/07 in 11/09) iz proračunskih sredstev ( *postavka 016020 – Četrtna skupnost Rožnik, pod konto 4029 05 – Sejnine udeležencem odborov*) v letu 2011 izplačal sejnine predsedniku in članom Sveta v skladu s priloženo tabelo.**

Navzočih je bilo 11 članov sveta.

Opredeljenih je bilo 11 članov sveta.

Za predlagani sklep je glasovalo 11 članov sveta.

**Sklep 2/7 je bil sprejet.**

**AD 4**

**POBUDE IN PREDLOGI ČLANOV SVETA ČS ROŽNIK**

Člani sveta so se dogovorili, da bo v sredo 23. 11. 2011 ob 18,00 uri naslednja seja sveta, v gostinskem lokalu Origano.

Borut Knez je povedal, da bi bilo dobro sklicati sestanek s predsedniki vseh delujočih društev na področju Četrtne skupnosti Rožnik in poiskati možnosti za skupno sodelovanje.

Predsedujoči je prisotne tudi seznanil z dopisom, ki ga je poslal na OUP, MU, MOL (za kar so ga člani sveta že pooblastili) in z odgovorom, ki ga je Četrtna skupnost prejela. Predlaga, da se oba dopisa pošljeta skupaj s sklicem 8. redne seje sveta vsem članom sveta v seznanitev in oceno ustreznosti.

Dušan Fatur je povedal, da so na desnem bregu Glinščice, pravokotno na strugo naredili nov nasip, ki bo po njegovem mnenju močno zmanjšal nevarnost poplav.

Opozoril pa je tudi na to, da GP Grosuplje prodaja zemljišča, ki so bila namenjena za parkirišča. Ob sneženju ljudje ne bodo imeli več kam odmetavati snega, kar bo postalo problematično. Obe pripombi se nanašata na območje med Glinščico in Cesto na Brdo

**AD 5**

**RAZNO**

Dnevni red je bil izčrpan, zato je predsedujoči sejo zaključil ob 19,50 uri.

Zapisali:

Edita Vreg,

Špela Šivavec

Anton Gunde

Predsednik Sveta

Četrtne skupnosti Rožnik

Mestne občine Ljubljana